|  |  |  |  |  |  |
| --- | --- | --- | --- | --- | --- |
| |  | | --- | | Statsråd Kjersti Toppe | | Barne- og familiedepartementet | | [postmottak@bfd.dep.no](mailto:postmottak@bfd.dep.no) | |  | |  |
|  | B22 - Krav til SB 2024 |
|  | Saksbehandler: Berit Therese Larsen |
|  |  |
|  | Oslo 21. desember 2022 |
|  |  |
|  |  |

**FFOs krav til statsbudsjettet 2024**

Funksjonshemmedes Fellesorganisasjon (FFO) er paraplyorganisasjon for 87 organisasjoner av funksjonshemmede og kronisk syke, med til sammen mer enn 350 000 medlemmer. FFO jobber for full samfunnsmessig likestilling og deltakelse for funksjonshemmede.

Ett av FFOs viktigste arbeidsområder er å gi innspill til de årlige statsbudsjettene. I november sendte vi over våre hovedkrav til regjeringen for statsbudsjettet for 2024:

1. **Bærekraft og ressursutnyttelse**
2. **Likestilling av mennesker med funksjonsnedsettelse**
3. **Universell utforming**

Disse tingene henger tett sammen, og må danne grunnlaget for politikken rettet mot mennesker med funksjonsnedsettelse.

**Her følger FFOs krav til statsbudsjettet for 2024 på Barne- og familiedepartementets område:**

* *FFO ber regjeringen om å gi statsforvalterne i oppdrag å føre tilsyn med kommunenes rutiner og informasjon til ansatte i skolen om meldeplikten til barnevernet.*
* *FFO ber regjeringen om å styrke barnevernet med kompetanse innen funksjonsnedsettelser, spesielt nevroutviklingsforstyrrelser.*
* *FFO ber regjeringen om å opprette et nasjonalt kompetansesenter for å styrke implementeringen av barnekoordinator og samordningsplikt i kommunene.*

**Tilsyn med praktisering av meldeplikten til barnevernet**

FFO viser til tidligere dialog med statsråden om urettmessige bekymringsmeldinger til barnevernet fra skolene. Vi takker statsråden for å ha fulgt dette opp, og også beklaget offentlig til de familiene som har lidd urett på grunn av dette. Det var viktig for mange.

FFO er, for å understreke det, svært opptatt av at barn som utsettes for omsorgssvikt skal fanges opp og følges opp. Men vi er også opptatt av at familier ikke skal utsettes for en slik traumatisk følelsesmessig belastning som en helt grunnløs melding til barnevernet er. Dette er også ressurssløsing, som kan ha som konsekvens at barn som sårt trenger oppfølging og oppmerksomhet ikke får det.

Vi tror dessverre det er nødvendig å fortsette å ha fokus på dette, siden tilbakemeldinger til oss tyder på at praksisen med rutinemessig innsending av bekymringsmeldinger etter et visst antall fraværsdager fortsetter noen steder. Det er viktig at informasjonen som kommunene gir om meldeplikten til barnevernet i interne rutiner og på kommunens nettsider er god og riktig.

Vi er glade for at Statsforvalteren i Oslo og Viken har tatt dette på alvor, og sendt ut brev til kommunene om dette. Der sier de blant annet at mange har informasjon på sine nettsider som gir inntrykk av at *bekymring* for et barn er tilstrekkelig grunnlag for at meldeplikten utløses, mens bestemmelsene på området sier at meldeplikten kun skal utløses i *særskilt alvorlige* tilfeller. En generell bekymring for et barn, som ikke kan knyttes til foreldrenes omsorgsevne, er ikke tilstrekkelig grunn til å tilsidesette taushetsplikten ved å melde bekymring til barnevernet.

Statsforvalterens vurdering er, kort oppsummert, at ansatte i skolene i Oslo og Viken ikke har tilstrekkelig kjennskap til reglene om, og grensedragningen mellom, taushetsplikt og opplysningsplikt til barneverntjenesten. Statsråden støttet dette i en artikkel i [Aftenposten](https://www.aftenposten.no/norge/i/Xqrr8b/toppe-vil-rydde-opp-hoeyt-fravaer-alene-skal-ikke-vaere-nok-til-at-skolen-melder-bekymring-til-barnevernet), der hun blant annet uttalte at «Kunnskap om riktig meldepraksis i skolen må styrkes».

Vi tror dette ikke gjelder bare Oslo og Viken. For å sikre at dette tas tak i over hele landet, håper vi statsråden kan gi alle statsforvalterne i oppdrag både å sende ut tilsvarende informasjon til sine kommuner, og føre tilsyn med at praksisen rundt meldinger er i tråd med reglene.

*FFO ber regjeringen om å gi statsforvalterne i oppdrag å føre tilsyn med kommunenes rutiner og informasjon til ansatte i skolen om meldeplikten til barnevernet.*

**Styrke kompetansen i barnevernet om barn og unge med funksjonsnedsettelse**

Det satses på økt kompetanse i barnevernet, gjennom *Kompetansestrategi for det kommunale barnevernet 2018–2024*, og utvikling av kompetansekrav for ansatte. FFO og organisasjonene som deltar i FFOs nettverk for barnevernsområdet opplever at kunnskapen om funksjonsnedsettelser er mangelfull i barnevernet, og må styrkes.

Slik kunnskap er for eksempel en forutsetning for å gi foreldre som trenger det støtte til å være foreldre, og for å kunne skille mellom symptomer på funksjonsnedsettelse/ kronisk sykdom og symptomer på omsorgssvikt. Kunnskap om diagnosene, forståelse av hvordan disse kan påvirke samspillet i familien og anerkjennelse av de utfordringene som kan følge med er avgjørende for å gjøre riktig vurderinger.

I følge Bufdir sin egen veileder til ansatte i barnevernet bør de ha kompetanse som gjør dem i stand til å vurdere når de skal involvere andre faggrupper. Helsemessige vurderinger skal gjøres av helsepersonell, og deres vurderinger knyttet til helse og medisinske diagnoser er av avgjørende betydning. Erfaringene fra organisasjonene er at barnevernet i noen tilfeller verken forstår eller tar diagnosene på alvor, de lytter ikke til spesialistenes vurderinger og tverrfaglig samarbeid uteblir. Foreldrene føler seg ofte stigmatisert på forhånd, og hjelpen bærer preg av at tjenestene ikke samarbeider godt.

Foreldrenes manglende foreldreferdigheter er den dominerende årsaken til at barn kommer inn i barnevernet. Begrepet «manglende foreldreferdigheter» er ikke nærmere definert i barnevernsstatistikken, men viser til saker der barnevernet vurderer at foreldre ikke har tilstrekkelige muligheter, ferdigheter eller kunnskap til å gi barnet nødvendig omsorg og støtte. Vurdering av foreldreferdigheter baseres i stor grad på skjønn.

Når man har å gjøre med foreldre eller barn som har annerledes adferd på grunn av diagnostiske utfordringer, blir den tradisjonelle tilnærmingen i forståelsen av foreldres omsorgsevne og barnevernets arbeidsmåte mangelfull. Disse barna og familiene trenger å bli møtt med forståelse for barnets vansker og familiens spesielle utfordringer og behov knyttet opp mot foreldreferdigheter, og foreldrene trenger støtte til å være foreldre.

*FFO ber regjeringen om at kompetanse om funksjonsnedsettelser blir en del av kompetansestrategien og kravene til kompetanse for ansatte i barnevernet. Barnevernet må styrkes med ansatte som har denne kompetansen, særlig innen nevroutviklingsforstyrrelser.*

**Opprette kompetansesenter for barnekoordinator og samordning av tjenester[[1]](#footnote-2)**

Fra 1. august 2022 ble det innført en rett til barnekoordinator for familier med barn med alvorlig funksjonshemming eller sykdom. Det ble samtidig innført en plikt til samordning rundt tjenester fra ulike instanser og sektorer i kommunen, og med spesialisthelsetjenesten. Kommunene har hatt plikt til koordinering og samordning siden tidlig 2000-tall, men dette har ikke fungert. Det er en svært viktig funksjon for familier som står i en krevende ansvarssituasjon, og vi har vært enige i at den må styrkes. Vi er derfor glade for at rett innføres, men vi tror ikke dette automatisk vil løse utfordringene i kommunene for dette. Vi har gjort kartlegginger som tyder på at det er grunn til å være bekymret for implementeringen av dette i norske kommuner.

FFO kjenner til at innføringen av de nye bestemmelsene skal følgeevalueres av NTNU, og vi forventer at vi får delta og gi innspill til dette. Men vi tror det er behov for å gi kommunene mer støtte i deres arbeid med å implementere barnekoordinator og plikten til samordning og samarbeid.

Vi anbefaler å opprette et nasjonalt kompetansesenter som kan veilede, støtte og overvåke denne funksjonen i kommunene, og som kan utvikle veiledningsmateriell til opplæring av koordinatorer.

*FFO ber regjeringen om å opprette et kompetansesenter for å styrke implementeringen av barnekoordinator og samordningsplikt i kommunene.*

Med vennlig hilsen

FUNKSJONSHEMMEDES FELLESORGANISASJON



Eva Buschmann Lilly Ann Elvestad

Styreleder Generalsekretær

Kopi: Kontaktutvalget med regjeringen v/Likestillingsminister Anette Trettebergstuen.

1. Likelydende krav er sendt til Helse- og omsorgsdepartementet [↑](#footnote-ref-2)